FI Euroopan unionin virallinen lehti L 271/56

KOMISSION DIREKTIIVI 2006/78/EY,

annettu 29 päivänä syyskuuta 2006,

kosmeettisia valmisteita koskevan neuvoston direktiivin 76/768/ETY muuttamisesta sen liitteen II mukauttamiseksi tekniikan kehitykseen

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY (1) ja erityisesti sen 8 artiklan 2 kohdan,

on kuullut kosmetiikan ja kuluttajille tarkoitettujen muiden tuotteiden kuin elintarvikkeiden tiedekomiteaa,

sekä katsoo seuraavaa:

(1) Muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002 (2) mukaisesti kielletään luokkiin 1 ja 2 kuuluvaa ainesta sisältävien eläimistä saatavien sivutuotteiden pääsy teknisen valmisteen, esimerkiksi kosmeettisen valmisteen, tuotantoketjuun. Yhteisössä tuotettujen kosmeettisten valmisteiden alkuperälle täten asetetut rajoitukset olisi ulotettava koskemaan tuontituotteita.

(2) Koska tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (3) liitteessä V tarkoitettu erikseen määritelty riskiaines sisältyy asetuksessa (EY) N:o 1774/2002 tarkoitettuun luokkaan 1 kuuluvaan ainekseen, kyseiseen liitteeseen ei enää ole tarpeen viitata direktiivin 76/768/ETY liitteessä II olevassa 419 kohdassa.

(3) Asetuksen (EY) N:o 999/200122 artiklan 1 kohdan mukaisesti kyseisen asetuksen liitteessä XI olevan A osan säännöksiä sovelletaan siihen päivään saakka, jolloin asetuksen 5 artiklan 2 tai 4 kohdan mukainen päätös tehdään, jolloin aletaan soveltaa kyseisen asetuksen 8 artiklaa ja liitettä V.

(4) Direktiivi 76/768/ETY olisi siksi muutettava vastaavasti.

(5) Tässä direktiivissä säädetyt toimenpiteet ovat kosmeettisten valmisteiden pysyvän komitean lausunnon mukaiset,

ON ANTANUT TÄMÄN DIREKTIIVIN:

1 artikla

Korvataan direktiivin 76/768/EY liitteessä II oleva 419 kohta seuraavasti:

”419. Euroopan parlamentin ja neuvoston asetuksen (EY) N:o 1774/2002 (4) 4 artiklassa määritelty luokkaan 1 ja 5 artiklassa määritelty luokkaan 2 kuuluva aines sekä näistä saatavat ainesosat.

2 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 30 päivänä maaliskuuta 2007. Niiden on viipymättä toimitettava komissiolle kirjallisena nämä säännökset sekä kyseisiä säännöksiä ja tätä direktiiviä koskeva vastaavuustaulukko.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säädökset kirjallisina komissiolle.

3 artikla

Tämä direktiivi tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 29 päivänä syyskuuta 2006. Komission puolesta Günter VERHEUGEN Varapuheenjohtaja

(1) EYVL L 262, 27.9.1976, s. 169. Direktiivi sellaisena kuin se on viimeksi muutettuna komission direktiivillä 2006/65/EY (EUVL L 198, 20.7.2006, s. 11).

(2) EYVL L 273, 10.10.2002, s. 1. Asetus sellaisena kuin se on viimeksi muutettuna komission asetuksella (EY) N:o 208/2006 (EUVL L 36, 8.2.2006, s. 25).

(3) EYVL L 147, 31.5.2001, s. 1. Asetus sellaisena kuin se on viimeksi muutettuna komission asetuksella (EY) N:o 1041/2006 (EUVL L 187, 8.7.2006, s. 10).

(4) EYVL L 273, 10.10.2002, s. 1.”